Ystervarkjagters gestrafDrie van die beskuldigdes. Foto: DBV Waarskuwing: Die foto onderaan die berig kan sensitiewe lesers ontstel. Vier mans is in die Bultfontein-landdroshof in die Vrystaat skuldig bevind en gevonnis nadat hulle onlangs drie ystervarke met ŉ hond gejag en doodgemaak het. Reinet Meyer, seniors inspekteur van die Bloemfontein-Dierebeskermingsvereniging (DBV), het Donderdag aan Maroela Media gesê Francois Wittes, Lintikile Andries Pitseng, Ivan Otto en Mole Lekoa Moshodi, almal plaaswerkers, is Maandag skuldig bevind en gevonnis vir die oortreding van die Vrystaatse Natuurbewaringswet. “Die vier mans is op 18 September vanjaar op heterdaad betrap terwyl hulle met ŉ hond ystervarke op ŉ plaas in die Bultfontein-omgewing gejag het. Die karkasse van die ystervarke en jagwapens is in hul besit gevind,” het Meyer gesê. Die wapens wat gebruik is. Foto: DBV “Volgens ŉ veearts se verslag is die ystervarke se skedels vergruis en is hulle verskeie kere met ŉ skerp pen gesteek.” Die mans is in hegtenis geneem en aangekla. Meyer het gesê die vier mans is drie maande tronkstraf of ŉ boete van R3 000 opgelê op twee aanklagte van oortreding van die Natuurbewaringswet. Die tronkstraf is vir drie jaar opgeskort op voorwaarde dat die beskuldigdes nie weer skuldig bevind word aan dié oortredings nie. “Die drie ystervarke moes ŉ baie wrede dood gesterf het. Dit is nie net wreed nie, maar veroorsaak ook dat die natuurlike bronne uitsterf. As almal besluit om die natuur te vernietig, is daar geen nalatenskap vir ons kinders nie,” het Meyer bygevoeg. “Ek hoop, glo en vertrou dat die gemeenskap nou sien dat die natuur en sy skeppings ernstig opgeneem moet word en dat ons as mens dit nie net kan vernietig nie. Die Bloemfontein-DBV sal nie skroom om enigiemand wat onwettig jag voor die hof te daag nie.” Waarskuwing: Die foto sensitiewe lesers ontstel. Die ystervarke wat gejag is.